## Rješenje kojim se Vincentu Skokandiću, oduzima dozvola za obavljanje poslova investicijskog savjetnika

### NN 12/2009 (28.1.2009.), Rješenje kojim se Vincentu Skokandiću, oduzima dozvola za obavljanje poslova investicijskog savjetnika

**HRVATSKA AGENCIJA ZA NADZOR FINANCIJSKIH USLUGA**

262

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 597. Zakona o tržištu kapitala (»Narodne novine« br. 88/08 i 146/08) i članka 58. stavak 1. točka 7. Zakona o tržištu vrijednosnih papira (»Narodne novine« br. 84/02 i 138/06), Uprava Hrvatske agencije za nadzor financijskih usluga, po službenoj dužnosti, u predmetu oduzimanja dozvole za obavljanje poslova investicijskog savjetnika Vincentu Skokandiću iz Zagreba, Kaptolska 26, na sjednici održanoj 22. siječnja 2009. godine donijela je

RJEŠENJE

1. Vincentu Skokandiću iz Zagreba, Kaptolska 26, oduzima se dozvola za obavljanje poslova investicijskog savjetnika.

2. Ovo rješenje upisuje se u Registar ovlaštenih investicijskih savjetnika, koji vodi Hrvatska agencija za nadzor financijskih usluga, pod rednim brojem 21.

3. Ovo rješenje objavit će se u »Narodnim novinama«.

Obrazloženje

Rješenjem Komisije za vrijednosne papire Republike Hrvatske, klasa: UP/I-450-08/03-02/57 od 20. ožujka 2003. godine, Vincentu Skokandiću, zaposleniku ovlaštenog društva Auctor d.o.o. Zagreb (dalje: Društvo), bila je izdana dozvola za obavljanje poslova investicijskog savjetnika na neodređeno vrijeme.

Odredbom članka 58. stavak 1. točka 7. Zakona o tržištu vrijednosnih papira (»Narodne novine« br. 84/02 i 138/06, dalje: ZTVP) propisano je da će Hrvatska agencija za nadzor financijskih usluga (dalje: Agencija) rješenjem oduzeti dozvolu investicijskom savjetniku koji prestane ispunjavati uvjete na temelju kojih mu je dozvola izdana ako, u roku koji Agencija odredi, te uvjete ne ispuni.

Sukladno odredbi članka 597. Zakona o tržištu kapitala (»Narodne novine« br. 88/08 i 146/08, dalje: ZTK), koji je stupio na snagu dana 1. siječnja 2009. godine, postupci pokrenuti pred Agencijom do dana stupanja na snagu ZTK-a dovršit će se primjenom odredbi ZTVP-a. Stoga će se i postupak oduzimanja dozvole za obavljanje poslova investicijskog savjetnika Vincentu Skokandiću, koji je pokrenut prije stupanja na snagu ZTK-a, u cijelosti provesti sukladno odredbama ZTVP-a.

Kako je Društvo 12. kolovoza 2008. godine obavijestilo Agenciju o prestanku radnog odnosa Vincenta Skokandića u Društvu, to je imenovanom bio zaključkom Agencije, klasa: UP/I-451-04/08-08/49 od 18. rujna 2008. godine, određen rok od 3 (tri) mjeseca za dostavu dokaza da je zaposlen u drugom ovlaštenom društvu na poslovima savjetovanja prilikom investiranja u vrijednosne papire. Međutim, dostava predmetnog zaključka Vincentu Skokandiću nije uspješno izvršena jer je pošiljka vraćena u Agenciju s naznakom »nepoznat na adresi«, pa je predmetni zaključak 25. rujna 2008. godine istaknut na oglasnoj ploči Agencije. Sukladno odredbi članka 96. stavak 3. Zakona o općem upravnom postupku (»Narodne novine« br. 53/91 i 103/96), po isteku osam dana od dana isticanja na oglasnoj ploči, dostava se smatra izvršenom (3. listopada 2008. godine).

Budući da Vincent Skokandić nije u roku od 3 mjeseca (do 3. siječnja 2009. godine), a niti naknadno, Agenciji dostavio dokaz o zaposlenju, valjalo je riješiti kao u izrjeci ovog rješenja, dakle oduzeti mu dozvolu za obavljanje poslova investicijskog savjetnika i provesti upis oduzimanja dozvole u Registru ovlaštenih investicijskih savjetnika koji vodi Agencija, s danom upisa 22. siječnja 2009. godine, pod rednim brojem 21.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-08/49

Urbroj: 326-111/09-3

Zagreb, 22. siječnja 2009.

Predsjednik Uprave
Ante Samodol, v. r.

Rješenje, NN 12/2009-262